Cselényi László

*A magvető meg a rögök*

Az ember számlálja a lépteit

Lába elé gurulnak nagy rögök

S mint a barázda az eke nyomán

Omlanak a napok háta mögött

Az ember a rögöket általlépi

Porlasztja a földet a borona

S a Krisztus-főt ostorcsapások szántják

Vagy ékesíti tövis korona

Nézd itt a barka ezüstbegyű szirma

Issza az ég az ág leves rügyét

S a rügy mézszárú virágokká bomlik

S elömlik gyümölcsillattal az ég

A magvető bevetette már a földjét

Kalászt nyitnak a rögben a magok

A világ is így bomlik tavasz-szóra

A földeken magamban ballagok

Az ember számlálja a lépteit

Lába elé gurulnak nagy rögök

S mint a barázda az eke nyomán

Omlanak a napok háta mögött